Document ID: 31995D0409

Padomes Lēmums
(1995. gada 22. jūnijs),
ar ko nosaka Somijai un Zviedrijai paredzētās svaigās liellopu, teļa gaļas un cūkgaļas paraugu ņemšanas noteikumus mikrobioloģiskajai testēšanai
(95/409/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 1964. gada 26. jūnija Direktīvu 64/433/EEK par higiēnas prasībām svaigas gaļas ražošanai un tirdzniecībai [1] un jo īpaši tās 5. panta 3. punkta a) un b) apakšpunktu,
tā kā Komisija ir apstiprinājusi Somijas un Zviedrijas iesniegtās darbības programmas attiecībā uz salmonellu kontroli; tā kā šīs programmas ietver konkrētus pasākumus attiecībā uz svaigu liellopu, teļa gaļu un cūkgaļu;
tā kā uzņēmuma mikrobioloģiskās testēšanas ieviešana rada papildu garantijas Somijai un Zviedrijai un paredz līdzvērtīgas garantijas tām, ko iegūst saskaņā ar Somijas un Zviedrijas darbības programmām, kā atzīts attiecīgos Komisijas lēmumos;
tā kā Somijā un Zviedrijā sūtījumiem no trešām valstīm jāpiemēro vismaz tikpat stingri ievešanas noteikumi kā šajā lēmuma noteiktie;
tā kā, izmantojot paraugu ņemšanas metodes, ir lietderīgi nošķirt liemeņus un pusliemeņus no ceturtdaļām, izgriezumiem un sīkākām daļām;
tā kā ir lietderīgi ņemt vērā paraugu mikrobioloģiskās izmeklēšanas starptautiskās metodes;
tā kā svaigas gaļas mikrobioloģiskie testi netiek prasīti no uzņēmumiem, kas piedalās programmā, kura atzīta par līdzvērtīgu Somijā vai Zviedrijā ieviestajai programmai;
tā kā šīs direktīvas noteikumi neskar noteikumus, kuri varētu tikt pieņemti, ieviešot Direktīvas 64/433/EEK 5. panta 2. punktu,
IR PIEŅĒMUSI ŠO LĒMUMU.
1. pants
Saskaņā ar Direktīvas 64/433/EEK 5. panta 3. punkta a) apakšpunktu Somijai un Zviedrijai paredzētajiem svaigas liellopu, teļa gaļas un cūkgaļas sūtījumiem piemēro 2., 3. un 4. panta noteikumus.
2. pants
Somijai un Zviedrijai paredzētajai liellopu, teļa gaļai un cūkgaļai veic mikrobioloģisko testēšanu salmonellu noteikšanai, kā paredzēts Direktīvas 64/443/EEK 5. panta 3. punkta a) apakšpunktā, paraugus ņemot šīs gaļas ražotājā uzņēmumā. Šie mikrobioloģiskie testi jāveic saskaņā ar pielikumu.
3. pants
Svaigai liellopu, teļa gaļai un cūkgaļai no uzņēmuma, kurš piedalās programmā, kas atzīta par līdzvērtīgu Somijā vai Zviedrijā ieviestajai programmai, saskaņā ar Direktīvas 64/433/EEK 16. pantā minēto procedūru nepiemēro šajā lēmumā noteiktos mikrobioloģiskos testus.
4. pants
Ievērojot Komisijas priekšlikumu, kas sagatavots, pamatojoties uz Somijā un Zviedrijā ieviesto darbības programmu rezultātiem un šā lēmuma piemērošanā gūto pieredzi, Padome pārskata šo lēmumu līdz 1998. gada 1. jūlijam.
5. pants
Šo lēmumu piemēro no 1995. gada 1. jūlija.
6. pants
Šis lēmums ir adresēts dalībvalstīm.
Briselē, 1995. gada 22. jūnijā

Labels: 0
18
17
6